Hoërskool Piet Potgieter is 'n Afrikaanse hoërskool in Potgietersrus (Mokopane), Limpopoprovinsie, Suid-Afrika. Die skool is na die Voortrekkerleier Piet Potgieter vernoem. In 1882 het twee meesters by Potgietersrus se skool aangekom en begin skool gee. Hulle was menere Botha en Ruitenberg. Hulle het vir 43 leerders skool gegee in 'n hartbeeshuisie, wat die eiendom van kommandant Henning Pretorius was. In 1897 het mnr. Fahrmeyer Potgietersrus toe gekom en ook skool gehou. Die eerste gebou is op die hoek van Ruiterweg en Retiefstraat opgerig vir onderrig en opvoeding. Die Anglo-Boereoorlog het onderwys tot stilstand gebring, maar in 1903 is mnr. Matthews as die eerste onderwyser (onder die onderwyswet) aangestel. ’n Skoolkonsert is op 22 Julie 1904 gehou. Die volgende leerders het opgetree: mej. Emma Geyser, mnr. Pieter Venter, mej. M.D. Vorster, Catharina Nortje, C. Erasmus, D. Nortje, E. Maggs en P. Vorster. Die getal leerders het gegroei. Sedert 1907 het die personeel en leerlinge tente, ou winkelgeboue, doodkislokale en privaat huise gebruik weens ’n tekort aan ruimte in die skoolgebou.